Fernando Álvarez de Toledo y Pimentel Alba
Store norske leksikon,Historie,Verdens historie og samtidshistorie,Europa,Spanias historie
Fernando Álvarez de Toledo y Pimentel Alba var en spansk feltherre. Han nedstammet fra en fornem kastiljansk adelsslekt og var en fanatisk katolikk. Allerede i 16-årsalderen trådte han inn i spansk krigstjeneste, og tjente senere Karl 5 og Filip 2 som statsminister og general gjennom praktisk talt hele sitt liv.
I årene 1567–1573 var han stattholder i Nederlandene og søkte ved grusom strenghet å undertrykke frihetsbevegelsen der. I løpet av de seks årene hans stattholdertid varte, skal han ha latt 18 000 mennesker henrette i en egen «blodig domstol», og han ila en ti prosents skatt på omsetning. Men han oppnådde bare at opprøret utviklet seg til åpen frihetskrig i 1572; han ble derfor kalt tilbake. I 1580 erobret han Portugal, men falt senere i unåde hos Filip 2. Les mer i Store norske leksikon Spanias historie Nederlands historie Portugals historie